Den gennemsnitlige udledning af CO2 fra nye biler er steget med næsten otte procent siden 2016.

Det skriver Jyllands-Posten med henvisning til tal fra Danmarks Statistik.

Årsagen til stigningen er, at man i Danmark som i resten af verden køber større, tungere og mere sportsprægede biler, der til gengæld ikke kører så langt på en liter benzin eller diesel.

Samtidig fravælger danskerne i stor stil dieselbiler og vælger benzinbiler. Det gør de, selv om nye dieselbiler ifølge bilejernes interesseorganisation, FDM, er 20 procent mere effektive end de benzindrevne - og mindst lige så miljøvenlige.

Køber større familiebiler

Udviklingen bekræftes af Gunni Mikkelsen, der er direktør hos De Danske Bilimportører.

- Ja, vi har også registreret en stigende gennemsnitlig CO2-udledning fra bilerne, siger han til Jyllands-Posten.

Han mener dog ikke, at stigningen har været helt så kraftig.